Cublak-Cublak Suweng

jmpl|Tembang Cublak-Cublak Suweng.
**Cublak-Cublak Suweng** (Carakan: ꦕꦸꦧ꧀ꦭꦏ꧀ꦕꦸꦧ꧀ꦭꦏ꧀ꦱꦸꦮꦼꦁ; basa Indhonésia: *Cublak-Cublak Suweng*) yaiku sawijining tembang dolanan sing prasaja. Lumrahe, cublak-cublak suweng ditembangaké déning bocah-bocah mligine ing padésan sinambi dolanan bebarengan karo kanca-kancané. Lumantar tembang dolanan, bocah-bocah diwanuhake bab kawruh, kaya ta sato kéwan, sato iwèn, thethukulan, tetuwuhan, bebrayan, lingkungan alam, lan sapanunggalané. Kadhang kala, tembang dolanan uga ditembangaké déning waranggana sajroning swasana tinamtu ing pagelaran wayang kulit.

Cublak-cublak suweng minangka tuladha dolanan tradhisional bocah sing dilakokaké nganggo tembang pangirit. Jejere tembang pangirit ing dolanan iki padha karo jeneng dolanan kasebut, yaiku cublak-cublak suweng. Lumrahe, dolanan tradhisional cublak-cublak suweng dilakokake bocah cilik ing padesan ing Jawa, yaiku Jawa Tengah, Daerah Istimewa Yogyakarta lan uga Jawa Wetan. 

Dolanan iki diwiwiti kanthi *hompimpa* utawa gambreng kanggo nemtokake paraga sing bakal kalah kaping pisanan. Sawise iku, wong sing kalah bakal dadi Pak Empo, sing madhep ing tengah lan bocah liyane bakal lungguh ing sacedhake Pak Empo. Banjur sing ngubengi Pak Empo mbukak tlapakan tangane ngadhep munggah lan dilebokake ing gegere Pak Empo. Banjur ana salah sawijine bocah sing nyekel winih utawa kerikil lan pindhah saka sawit menyang dawane liyane sing diiringi tembang Cublak-Cublek Suweng. . Dolanan ini uwis ana wiwit panyebaran agama Islam ing tanah Jawa dening Walisanga mligine Sunan Giri. 

## Mupangat 
Tembang Cublak-Cublak Suweng duwe rong mupangat, yaiku sarana dolanan utawa panglipur lan sarana pendhidhikan. Tembang iki diarahake kanthi nilai pedadogis kanggo nanemake nilai becik, kayata gotong-royong, bebarengan, lan ngajeni budaya Jawa. Tembang iki menehi pitutur luhur minangka manungsa ing sajroning urip aja mung seneng bungahe donya nanging kudu eling karo urip sabanjure ora ana saengga ora kelangane arah urip.

## Carané dolanan
Dolanan iki bisa dilakokake déning bocah 5 utawa 7, racaké bocah umur 6-14 taun. Dolanan iki bisa katindakake déning bocah lanang utawa wadon. Sing diperlokake ing dolanan cublak-cublak suweng ya iku suweng, nanging yèn ora ana suweng bisa diganti nganggo krikil. Saliyané suweng utawa krikil, dolanan iki uga diiringi tembang dolanan.

Saumpama kang dolanan cacahé 7( A, B, C, D, E, F, lan G). Bocah 7 iku banjur sut, sapa kang kalah, dadi. Umpama kang dadi G. Banjur G lungguh mengkurep ing lemah lan diubengi bocah 6 liyané ( A, B, C, D, E, lan  F). Salah siji saka bocah 6 kui didadèkaké **embok**. Banjur kabèh tangané bocah 6 mau disèlèhaké ing gegeré G, tangané nganthong(telapaké ing dhuwur). Banjur padha nyanyèkaké tembang cublak-cublak suweng, sinambi embok ngubengaké suweng ing tangané bocah 6 mau. Nalika tembang tekan **pak empong lera-lere**, kabèh tangan nggegem. Banjur nalika tekan **sir sir pong dhele kopong**, kabèh tangan dijunjung saka gegere G lan driji duding loro karone nduding banjur diobahake kaya ngirisi gula jawa. Bareng karo iku G tangi saka lungguhe. Nalika tekan **sir pong dhele kopong** kang kapindho G dikon milih sapa kang nggawa suweng utawa krikil mau. Yèn pilihane G **salah**, G kudu **dadi **manèh, nanging yèn **bener**, sapa kang dipilih mau kudu **dadi**. Ngono sabanjuré.

## Uga delengen 
* Dolanan
* Tembang dolanan

## Rujukan